*Galīgais projekts 17.03.2017.*

**Saprašanās memorands**

**PAR EIROPAS IZCILĪBAS CENTRU CĪŅAI AR HIBRĪDO APDRAUDĒJUMU**

Šī Saprašanās memoranda Dalībnieki,

*Atsaucoties uz* Eiropas Komisijas un Augstā pārstāvja kopīgo paziņojumu Eiropas Parlamentam un Padomei „Kopīgs regulējums hibrīddraudu apkarošanai – Eiropas Savienības reakcija”, kas pieņemts Briselē 2016. gada 6. aprīlī, kurā Eiropas Savienības dalībvalstis aicinātas izveidot Izcilības centru „cīņai ar hibrīdo apdraudējumu”;

*Atsaucoties uz* Eiropadomes prezidenta, Eiropas Komisijas prezidenta un Ziemeļatlantijas Līguma organizācijas ģenerālsekretāra kopīgo deklarāciju, kas parakstīta Varšavā 2016. gada 8. jūlijā, kur uzsvērta nepieciešamība Eiropas Savienībai (ES) un Ziemeļatlantijas Līguma organizācijai (NATO), kā arī ES dalībvalstīm un NATO sabiedrotajiem paaugstināt to spēju cīnīties ar hibrīdo apdraudējumu; un

*Atsaucoties uz* Kopēju priekšlikumu komplektu ES/NATO kopīgās deklarācijas īstenošanai, ko 2016. gada 6. decembrī apstiprināja Eiropas Savienības Padome un Ziemeļatlantijas Līguma organizācija un kas aicina ES un NATO, kā arī ES dalībvalstis un NATO sabiedrotos piedalīties 2017. gadā izveidojamā „Eiropas Centra cīņai ar hibrīdo apdraudējumu ” darbā;

panākuši šādu savstarpēju sapratni:

**1.pants**

***Eiropas Izcilības centra cīņai ar hibrīdo apdraudējumu*** ***izveide***

Dalībnieki atzīmē, ka Eiropas Izcilības centrs cīņai ar hibrīdo apdraudējumu (turpmāk tekstā – „Centrs”) jāveido Helsinkos, Somijā, kā noteikts šī Saprašanās memoranda 2.pantā.

**2.pants**

***Statuss***

Paredzēts, ka Centram būs vietējas juridiskas personas statuss un tiesībspēja pildīt tā funkcijas Somijas Republikā. Atbilstoši nacionālajiem tiesību aktiem, Centram Somijas Republikā būs tāda tiesībspēja, kāda nepieciešama, lai pilnībā izpildītu tā funkcijas un tās, ko piešķir Somijas Republikas tiesību akti.

**3. pants**

***Mērķis un funkcijas***

1. Sagaidāms, ka, izmantojot personālu un citus resursus, ko piešķīruši Dalībnieki, Centrs kalpos kā kompetences centrs, atbalstot Dalībnieku individuālos un kolektīvos centienus uzlabot to gatavību, civilmilitārās spējas un noturību, lai cīnītos ar hibrīdo apdraudējumu, īpaši koncentrējoties uz Eiropas drošību. Paredzams, ka Centrs piedāvās šo kolektīvo kompetenci un pieredzi, lai ieguvēji būtu visi Dalībnieki, kā arī ES un NATO.
2. Veicot savu darbu, Centrs vadīsies pēc visaptverošas, daudznacionālas, starpdisciplināras un akadēmiski pamatotas pieejas.
3. Lai sasniegtu savu mērķi, Centram:
4. jāveicina stratēģiska līmeņa dialogs un konsultācijas starp Dalībniekiem, ES un NATO;
5. jāveic izpēte un analīze par hibrīdo apdraudējumu un metodēm cīņai ar to;
6. jāizstrādā doktrīna, jāveic apmācība un jāsagatavo mācības ar mērķi veicināt Dalībnieku individuālās spējas, kā arī savstarpēju savietojamību starp Dalībniekiem, ES un NATO, cīnoties ar hibrīdo apdraudējumu;
7. jāiesaistās dialogā un jāuzaicina uz to valdības un nevalstiskie eksperti no plaša loka profesionālajiem sektoriem un disciplīnām; un
8. jāiesaistās vai jāsadarbojas ar interešu kopienām, kas koncentrējas uz specifiskiem jautājumiem, kuri var radīt hibrīdo apdraudējumu, uz metodoloģiju izpratnei par šiem jautājumiem un uz veidiem, kā pielāgot organizācijas, lai labāk cīnītos ar šādiem apdraudējumiem.

**4. pants**

***Institūcijas***

1. Centra institūcijas ir Rīcības padome un Sekretariāts. Sekretariātu vada Direktors.
2. ES un NATO personāla pārstāvji uzaicināmi piedalīties Centra aktivitātēs, ieskaitot Rīcības padomes sanāksmju apmeklēšanu.

**5. pants**

***Rīcības padome***

1. Rīcības padome sastāv no Dalībnieku pārstāvjiem un tā veic šo:
2. ieceļ Centra Direktoru;
3. ievēl Rīcības padomes Priekšsēdētāju uz triju (3) gadu termiņu, kurš vada Rīcības padomes sanāksmes;
4. nosaka Centra politiku un apstiprina darba programmu;
5. apstiprina Centra budžetu un finanses pēc Direktora priekšlikuma;
6. apstiprina ikgadējas dalības maksas, kas minētas 7.pantā;
7. apstiprina jaunu Dalībnieku uzņemšanu;
8. pieņem lēmumus un iekšējus noteikumus par tehniskas, finansiālas un administratīvas dabas vispārējiem jautājumiem. Šādi lēmumi un noteikumi pievienojami papilddokumentos, piemēram, papildinājumos un pielikumos, kuri veido šī Saprašanās memoranda neatņemamu sastāvdaļu;
9. apstiprina tādu kārtību, kāda var būt nepieciešama Centra un tā institūciju darbībai; un
10. apstiprina un veic labojumus Centra Procedūras noteikumos.
11. Neierobežojot 11.panta 1.punktu, lēmumi pieņemami klātesošajiem padomes locekļiem balsojot vienprātīgi, ja vien šajā Saprašanās memorandā vai Procedūras noteikumos nav paredzēts citādi. Vienprātība nozīmē, ka ikviens Dalībnieks balso „jā”, „nē” vai atturas no balsošanas. Lai lēmums tiktu apstiprināts, jābūt vismaz vienai „jā” balsij. Ja viena balss bijusi pret, lēmums nav apstiprināts.

**6. pants**

***Sekretariāts***

Sekretariāts, ko vada Direktors, sastāv no Centra personāla.

Sekretariāts veiks šo:

1. Centra pārvaldīšanu un vispārējas funkcijas: apmācību, mācības un konsultēšanu, izpēti un pielietos tehnoloģiju;
2. uzturēs un pārvaldīs Centra tīmekļa vietni;
3. analizēs un koordinēs būtiskas interešu kopienu aktivitātes;
4. sagatavos un organizēs Rīcības padomes sanāksmes; un
5. sadarbosies un uzturēs sakarus ar Dalībniekiem, ES un NATO.

**7. pants**

***Resursi***

1. Centra budžets, kurš paredzēts tādu izmaksu segšanai, kas saistītas ar dalību, atbilstoši līdzekļu pieejamībai un saskaņā ar piemērojamajiem normatīvajiem aktiem, var sastāvēt no:
2. ikgadējām dalības maksām, kas vienlīdzīgas visiem dalībniekiem; un
3. brīvprātīgiem finansiāliem ieguldījumiem;
4. Somija būs atbildīga par izmaksām, kas saistītas ar Centra telpu uzturēšanu, piemēram, īres un ārējās drošības izmaksām.
5. Dalībnieki, kā arī ES un NATO, var, atbilstoši līdzekļu pieejamībai un saskaņā ar piemērojamajiem normatīvajiem aktiem, nodrošināt Centru ar citiem resursiem un ieguldījumiem natūrā, piemēram, personālu.
6. Noteikumi un nosacījumi, kas saistīti ar jebkuru šādu Dalībnieka, ES vai NATO veiktu personāla nodrošināšanu, jānorāda papildu dokumentos, piemēram, Saprašanās memoranda papildinājumos un pielikumos, kas veido šī Saprašanās memoranda neatņemamu sastāvdaļu.

**8. pants**

**Drošība**

1. Centra ārējā drošība būs Somijas Republikas atbildības joma.
2. Drošības administrēšana Centra telpās, ieskaitot apmeklējumus, drošības pielaides un informācijas drošību, ir Direktora vai viņa pārstāvja pienākums, rīkojoties saskaņā ar Centra drošības noteikumiem, kurus apstiprinājusi Rīcības padome.
3. Klasificēta informācija, kas tiek uzglabāta, ar kuru rīkojas, kuru izstrādā, nosūta vai ar kuru apmainās atbilstoši šim Saprašanās memorandam vai saistībā ar jebkurām Centra aktivitātēm, uzskatāma par klasificētu informāciju, ko nodrošinājusi ES, NATO vai attiecīgais Dalībnieks. Jebkura apmaiņa ar klasificētu informāciju pakļauta jebkuras starp Dalībniekiem, NATO un/vai ES noslēgtas piemērojamas vienošanās par klasificētas informācijas drošību noteikumiem.
4. Rīcības padome apstiprinās iekšējās drošības noteikumus, nosakot vispārējās minimālās prasības, lai atbilstoši aizsargātu Klasificētu informāciju, ar kuru rīkojas Centrā.

**9. pants**

***Strīdu risināšana***

Paredzams, ka Dalībnieki risinās jebkuru strīdu par šī Saprašanās memoranda interpretāciju vai piemērošanu vienīgi izmantojot konsultācijas un nenodos nevienu šādu strīdu risināšanai nacionālajai vai starptautiskajai tiesai vai trešajai personai.

**10. pants**

***Parakstīšana un spēkā stāšanās datums***

1. Šis Saprašanās memorands būs atvērts parakstīšanai šādu valstu valdībām: Austrijas Republika, Dānijas Karaliste, Igaunijas Republika, Somijas Republika, Francijas Republika, Vācijas Federatīvā Republika, Itālijas Republika, Latvijas Republika, Lietuvas Republika, Nīderlandes Karaliste, Norvēģijas Karaliste, Polijas Republika, Spānijas Karaliste, Zviedrijas Karaliste, Lielbritānijas un Ziemeļīrijas Apvienotā Karaliste un Amerikas Savienotās Valstis.

2. Paredzēts, ka šis Saprašanās memorands stājas spēkā datumā, kurā to parakstījuši pieci (5) Dalībnieki, ieskaitot Somijas Republikas valdību. Sekretariāts informēs Dalībniekus par spēkā stāšanās datumu.

3. Katram Dalībniekam, kas uzskaitīts 1.punktā un parakstījis Saprašanās memorandu pēc tā stāšanās spēkā, Saprašanās memorands stāsies spēkā tā parakstīšanas datumā.

**11. pants**

***Papildu dalība***

1. Pēc Saprašanās memoranda stāšanās spēkā Rīcības padome, pieņemot lēmumu ar vienkāršu balsu vairākumu, var uzaicināt jebkuras 10. pantā neminētas valsts, kas ir ES un/vai NATO dalībvalsts, valdību piedalīties Saprašanās memorandā.
2. Sagaidāms, ka valdība, kas uzaicināta saskaņā ar 1.punktu, paziņo Sekretariātam par nodomu piedalīties. Šādam Dalībniekam Saprašanās memorands stājas spēkā paziņošanas datumā.

**12. pants**

***Grozījumi***

Šajā Saprašanās memorandā var izdarīt grozījumus jebkurā laikā ar Dalībnieku savstarpēju rakstisku piekrišanu. Sekretariātam jāpaziņo Dalībniekiem par grozījumu stāšanos spēkā.

**13. pants**

**Spēkā esamība *un izstāšanās***

1. Šis Saprašanās memorands noslēgts uz nenoteiktu laiku.

2. Dalībnieks var izstāties no šī Saprašanās memoranda jebkurā laikā, bet pirms tam trīs (3) mēnešus iepriekš sniedz Sekretariātam rakstisku paziņojumu par izstāšanos. Sekretariāts nekavējoties paziņo citiem Dalībniekiem par šādu paziņojumu. Tomēr ar noteikumu, ka 8. pantā minētās saistības paliek spēkā, ja tiek izbeigta šī Saprašanās memoranda darbība vai kāds Dalībnieks izstājas.

**14. pants**

***Darbības izbeigšana***

1. Šī Saprašanās memoranda darbību var izbeigt jebkurā brīdī, ja pēc tā stāšanās spēkā ir mazāk nekā četri (4) Dalībnieki vai ja Somijas Republika izvēlas pārtraukt tās dalību.
2. Ja Saprašanās memoranda darbība tiek izbeigta, sagaidāms, ka Dalībniekiem tiks doti seši (6) mēneši kopš paziņojuma par Memoranda darbības izbeigšanu pabeigt jebkādas ar šo Saprašanās memorandu saistītas darbības, kas tika īstenotas minētās izbeigšanas brīdī. Tomēr ar noteikumu, ka 8. pantā minētās saistības paliek spēkā, ja tiek izbeigta šī Saprašanās memoranda darbība vai kāds Dalībnieks izstājas.

**15. pants**

***Attiecības ar nacionālajiem un starptautiskajiem tiesību aktiem***

1. Šis Saprašanās memorands nerada nekādas tiesības vai saistības atbilstoši starptautiskajiem tiesību aktiem vai jebkura Dalībnieka tiesību aktiem.
2. Šo Saprašanās memorandu nav tiesības reģistrēt atbilstoši Apvienoto Nāciju Hartas 102.pantam.

Šis Saprašanās memorands parakstīts \_\_\_\_ [vieta] \_\_\_ [datums] vienā angļu valodā esošā oriģināleksemplārā. Saprašanās memoranda oriģināleksemplārs tiks glabāts Sekretariātā, kas katram Dalībniekam nodos apliecinātas kopijas.

Austrijas Republikas valdības vārdā

Dānijas Karalistes valdības vārdā

Igaunijas Republikas valdības vārdā

Somijas Republikas valdības vārdā

Francijas Republikas valdības vārdā

Vācijas Federatīvās Republikas vārdā

Itālijas Republikas valdības vārdā

Latvijas Republikas valdības vārdā

Lietuvas Republikas valdības vārdā

Nīderlandes Karalistes valdības vārdā

Norvēģijas Karalistes valdības vārdā

Polijas Republikas valdības vārdā

Spānijas Karalistes valdības vārdā

Zviedrijas Karalistes valdības vārdā

Lielbritānijas un Ziemeļīrijas Apvienotās Karalistes valdības vārdā

Amerikas Savienoto Valstu valdības vārdā